ผวา! กรรมการGLทยอยลาออก ล่าสุด “แพทริค ฟิชเชอร์”เจ้าโปรเจ็คหุ้นศรีลังกา ชิ่งถอยห่างแล้ว!
ผวา! กรรมการ GL ทยอยลาออก ล่าสุด "แพทริค ฟิชเชอร์" เจ้าโปรเจ็คหุ้นศรีลังกา ชิ่งถอยห่างแล้ว!
22 ม.ค. 2561

ผู้สื่อข่าวรายงานว่า เมื่อวันที่ 19 ม.ค.2561 เวลา 19.29 น. บริษัท กรุ๊ปลีส จำกัด (มหาชน) หรือ GL แจ้งข้อมูลที่มีสาระสำคัญผ่านระบบสารสนเทศของตลาดหลักทรัพย์แห่งประเทศไทย (ตลท.) โดยเป็นการแจ้งการลาออกของ นายแพทริค โทมัส ฟิชเชอร์ ซึ่งได้แจ้งขอลาออกจากการเป็นกรรมการของบริษัทฯ เพื่อป้องกันความขัดแย้งทางผลประโยชน์ที่อาจเกิดขึ้น โดยการลาออกจะมีผลตั้งแต่ วันที่ 31 ม.ค.2561 เป็นต้นไป ทั้งนี้ บริษัทฯจะดำเนินการสรรหา และแต่งตั้งกรรมการอิสระคนใหม่และจะแจ้งให้ทราบโดยทั่วกันต่อไป
ทั้งนี้ จากการตรวจสอบของผู้สื่อข่าว พบว่า นายแพทริค คือผู้ดำรงตำแหน่งบริหาร และเป็นกรรมการของบริษัทซึ่งเป็นผู้จำหน่ายหุ้นส่วนใหญ่ของ บริษัท Commercial Credit and Finance PLC (CCF) ในประเทศศรีลังกา ให้กับทาง GL ตามมติของที่ประชุมคณะกรรมการบริษัทฯ เมื่อวันที่ 3 ต.ค. 2559
โดยบริษัทฯได้แจ้งต่อตลท.เรื่องการเข้าลงทุนของบริษัทย่อยคือ บริษัท Group Lease Holdings PTE. Ltd. (GLH) ซึ่งมีการซื้อหุ้น CCF จำนวน 95,390,500 หุ้น หรือคิดเป็นร้อยละ 29.99 ในราคาหุ้นละ 111 รูปี ศรีลังกา (ประมาณ 26.35 บาท โดยใช้อัตรา แลกเปลี่ยน ณ วันที่ 29 ก.ย. 2559 ที่ 0.2374 บาทต่อ 1 รูปี ศรีลังกา) รวมเป็นมูลค่า 10,588.35 ล้านรูปีศรีลังกา หรือประมาณ 2,513.67 ล้านบาท
อย่างไรก็ดี ผู้สื่อข่าวรายงานว่า ราคาหุ้น CCF ณ วันเข้าทำรายการ คือวันที่ 8 ธ.ค. 2559 อยู่ที่ประมาณ 14.58 บาท หรือหุ้นละ 61.42 รูปีศรีลังกา ซึ่งนั่นหมายถึงการเข้าซื้อหุ้นสูงกว่าราคาตลาด หรือ ให้ Premium กว่า 77.02%
โดย GL ได้ซื้อหุ้น CCF จาก Creation SL ซึ่ง นายแพทริค เป็นผู้ก่อตั้งและหุ้นส่วนบริหาร เป็นจำนวน 70,822,537 หุ้น หรือคิดเป็นสัดส่วนร้อยละ 74.24 ของจำนวนหุ้นทั้งหมดที่ GL เข้าซื้อ CCF ในราคา 111 รูปี ศรีลังกาต่อหุ้น คิดเป็นมูลค่าทั้งหมด 7,861.30 ล้านรูปีศรีลังกาหรือประมาณ 1,866.27 ล้านบาท
อนึ่ง นายแพทริค ฟิชเชอร์ ซึ่งดำรงตำแหน่งกรรมการ GL เป็นผู้ก่อตั้งและหุ้นส่วนบริหารใน Creation SL ซึ่งเป็นหนึ่งในผู้ขายหุ้น CCF รวมทั้งเป็นกรรมการใน CCF ดังนั้นการทำรายการซื้อหุ้นดังกล่าวจึงเข้าข่ายเป็นการทำรายการที่เกี่ยวโยงกัน
ขณะเดียวกัน ล่าสุดเช้าวันนี้ (22 ม.ค.2561) GL ได้แจ้งการลาออกของ นายกฤษณ์ พันธ์รัตนมาลา จากการเป็นกรรมการตรวจสอบและกรรมการอิสระของบริษัทฯ เนื่องจากติดภารกิจส่วนตัว ไม่สามารถปฏิบัติงานในตำแหน่งดังกล่าวได้อย่างเต็มที่ โดยการลาออกจะมีผลตั้งแต่วันที่ 31 ม.ค.2561 เป็นต้นไป
ขณะที่ก่อนหน้านี้ เมื่อวันที่ 12 ม.ค.2561 GL แจ้งการลาออกของ พล.อ.สืบสันต์ ทรรทรานนท์ จากการเป็นกรรมการอิสระและประธานกรรมการตรวจสอบของบริษัท เนื่องจากมีปัญหาสุขภาพ โดยมีผลแล้ว ตั้งแต่วันที่ 13 ม.ค.2561 เป็นต้นมา